Абдуҳалим Назарзода

Назарзода Абдуҳалим Мирзо (маъруф ба Ҳоҷӣ Ҳалим; 1 январи 1964, ноҳияи Ленин, ҶШС Тоҷикистон — 16 сентябри 2015, дараи Ромит, ноҳияи Ваҳдат, Тоҷикистон) — генерал-майори Қувваҳои Мусаллаҳи Тоҷикистон, муовини Вазири мудофиаи Ҷумҳурии Тоҷикистон (2014—2015). Соли 2015 як шӯриши мусаллаҳ сохта, дар он кушта мешавад.

 Зиндагинома 
Абдуҳалим Назарзода соли 1964 дар ноҳияи Рӯдакӣ дар хонаводаи коргар ба дунё омада, дар кӯчаи Қаротегин дар як канори шарқии шаҳри Душанбе ба воя расидааст. Дар давраи Шӯравӣ Абдуҳалим Назарзода ду сол дар корхонаи нассоҷӣ ва баъди адои хидмати ҳарбӣ ду соли дигар дар «Курортстрой» кор карда, аз соли 1986 мудири анбори «Межоблагропром» будааст.

 Таҳисолот 
Хатмкардаи Университети давлатии Тоҷикистон (1988) ва шунавандаи Академияи умумиқӯшунии Қувваҳои Мусаллаҳи Федератсияи Русия (2005) буд.

 Ҷанги шаҳрвандӣ 
Исми Абдуҳалим Назарзода бори аввал дар баҳори соли 1992, вақте матраҳ шуд, ки дар баробари ду майдони Шаҳидону Озодӣ гурӯҳе аз ҷавонон дар майдони назди ҳайкали Садриддин Айнӣ дар маҳаллаи «Садбарг»-и пойтахт «митинги ҷавонони Душанбе»-ро ба роҳ андохтанд. Маҳз пайвастани аҳли ин гирдиҳамоӣ ба майдони Шаҳидон дар моҳи майи соли 1992 таносуби нирӯҳоро ба нафъи майдони Шаҳидон гардонд.

Баъди пирӯзии майдони Шаҳидон Абдуҳалим Назарзода дар қатори онҳое, ки дар пирӯзии аҳли ин майдон саҳм доштанд, сафари Ҳаҷ кард ва аз он ба баъд бо номи «Ҳоҷӣ Ҳалим» маъруф шуд.

Генерал Назарзода Абдуҳалим Мирзо 7 сентябри соли 1997 дар қатори дигар размандагони Иттиҳоди нерӯҳои мухолифин баҳри амалӣ намудани Созишномаи истиқрори сулҳ ва ризоияти миллӣ аз 27 июни соли 1997 ба сафи қувваҳои мусаллаҳи Ҷумҳурии Тоҷикистон қабул шуда, дар вазифаи командири баталони 25-уми қисми ҳарбии 31001 дар вазифаҳои гуногуни раҳбарикунанда ва минбаъд муовини вазири мудофиаи Ҷумҳурии Тоҷикистон кор кардааст.

 Мансабҳои низомӣ 
Хидмат дар сафи Қувваҳои Мусаллаҳи ИҶШС (1983—1985). Фармондеҳи баталион (1998—2003), сардори шуъбаи фаврии Раёсати Қӯшунҳои хушкигард (2003—2005), муовини аввали Фармондеҳи Қӯшунҳои хушкигарди Қувваҳои Мусаллаҳи Ҷумҳурии Тоҷикистон (2005—2013). Аз соли 2014 сардори Раёсати хадамоти қӯшун ва бехатарии хидмати ҳарбии Ситоди генералии Қувваҳои Мусаллаҳ ва муовини Вазири мудофиаи Ҷумҳурии Тоҷикистон.

 Ҷоизаҳо ва орденҳо 
Бо ордени «Спитамен» ва медалҳои ҷашнӣ сарфароз гардидааст.

 Ҳаводиси соли 2015 
Ҳаводиси рӯзи 4 сентябр ба ҳамаи ин равнақи ҳам тиҷорату ҳам карйераи ин генерали 51-сола нуқта гузошт. Дар пайи ҳамлаҳои мусаллаҳона ба шуъбаи корҳои дохилии шаҳри Ваҳдат ва дастгоҳи марказии вазорати дифоъ дар Душанбе Вазорати корҳои дохилӣ масъулияти раҳбарии ин ҳамлаҳоро ба дӯши Ҳоҷӣ Ҳалим бор кард ва гуфт, ӯ бо ҷамъе аз силоҳбадастони дигар ба дараи Ромит фирор кардааст. Худи ҳамон рӯз бо қарори ҳукумати Тоҷикистон, Абдуҳалим Назарзода «бинобар содир кардани ҷиноят» аз мақоми муовини вазири дифоъ барканор карда шуд.

11 сентябри соли 2015 дар ВАО пайёме дар хусуси нест кардани роҳбари шуришгар пайдо шуд, ва тавре ки баъдан ошкор шуд воқеан баъдан 16 сентябри соли 2015 Абдуҳалим Назарзода дар маҳалли баландкӯҳе кушта шуд.

 Эзоҳ 

 Пайвандҳо 
 Досье на сайте stanradar.com
 Досье АиФ

Гурӯҳ:Низомиёни Тоҷикистон